SKUPNO POROČILO EVROPSKEMU PARLAMENTU IN SVETU

Posebno upravno območje Macao: letno poročilo za leto 2011

Uvod

Evropska unija in njene države članice od izročitve Macaa celinski Kitajski pred dvanajstimi leti pozorno spremljajo gospodarski in politični razvoj v Posebnem upravnem območju Macao (v nadaljnjem besedilu: PUO Macao). Da bi izpolnila svojo zavezo Evropskemu parlamentu iz leta 1999, izdaja letno poročilo o napredku Macaa. To je deseto poročilo, ki zajema razvoj v letu 2011.

Odnosi Evropske unije z Macaom temeljijo na skupnih vrednotah, evropski dediščini in skupnem interesu na področjih gospodarstva, okolja, izobraževanja in kulture. Med letom 2011 so se dvostranski odnosi v okviru Sporazuma o trgovini in sodelovanju, podpisanega leta 1992, še naprej razvijali.

EU priznava, da se je politika „ena država, dva sistema“ med letom 2011 izvajala v skladu z ustavo PUO Macao. Prav tako so se temeljne pravice in svoboščine prebivalcev Macaa na splošno priznavale. EU si želi, da bi se v Macau v okviru njegove ustave in v skladu z željami njegovih prebivalcev še naprej krepila demokracija.

Politični razvoj

Leto 2011 je bilo drugo v mandatu macajskega glavnega upravitelja Fernanda Čuija. Fernando Čui je v svojem letnem političnem nagovoru 15. novembra ponovil, da je izboljšanje življenjskih razmer prebivalcev še vedno prva prednostna naloga njegove uprave. Prav tako je poudaril ukrepe politike za povečanje raznovrstnosti gospodarstva Macaa. Prvič je predstavil načrt za politično reformo, ki bi jo uvedli na enakomeren in urejen način.

Vlada PUO Macao je 17. novembra zaprosila Stalni odbor Nacionalnega ljudskega kongresa za razlago ustave, da bi se dovolile spremembe postopka oblikovanja pete zakonodajne skupščine leta 2013 in postopka izbora glavnega upravitelja leta 2014. V skladu s postopkovnimi pojasnili, prejetimi konec leta 2011, je sekretarka za upravo in pravosodje Florinda Chan začela postopek javnega posvetovanja, da bi zbrala javna mnenja za spremembo političnega sistema Macaa.

Leta 2011 so v Tajvanu odprli macajski urad za gospodarstvo in kulturo. V Macau je Tajvan odprl tajpejski urad za gospodarstvo in kulturo. Namen uradov je spodbuditev sodelovanja in izmenjav med Tajvanom in Macaom na področjih gospodarstva, trgovine, turizma in kulture.

Gospodarski razvoj

Leta 2011 je gospodarstvo Macaa beležilo znatno rast. BDP se je v prvih treh četrtletjih realno povečal za 21,8 %[1], k čemur sta pripomogla cvetoča sektorja turizma in igralništva, prav tako pa se je okrepila tudi poraba investicijskih sredstev. Poleg stalnega pritoka turistov so se leta 2011 prihodki iz igralništva povzpeli na novo rekordno raven in znašali 269 milijard patak[2], kar je od leta 2010 za 42 % več. Število obiskovalcev se je povečalo za 12 % in leta 2011 doseglo 28 milijonov, pri čemer so obiskovalci s celinske Kitajske predstavljali 58 % turizma Macaa in tako zagotavljali pomembno spodbudo za hitro rast macajskega gospodarstva. Macao je še vedno največji trg igralništva na svetu, katerega obseg je znatno večji kot obseg trgov njegovih največjih konkurentov.

Da bi kar najbolj izkoristili navedeni razcvet turizma, načrtovalci v Macau načrtujejo gradnjo več igralniških središč. Po tretjem četrtletju leta 2011 je bilo v gradnji in/ali v odobritvenih postopkih ustreznih organov skupaj 32 novih hotelskih projektov[3]. Ko bodo končani, se bo trenutna zmogljivost, to je 22 356 sob, povečala za več kot 24 000 sob. Vlada PUO Macao je navedla, da bo za zaviranje čezmerne rasti igralnic do leta 2013 omejila število igralnih miz na 5 500, nato pa bo letno rast omejila na 3 %.

Zaradi hitrega razvoja storitvenih dejavnosti je postal problem pomanjkanja delovne sile bolj pereč kot kdaj koli prej. Stopnja brezposelnosti se je v zadnjem četrtletju leta 2011 znižala na 2,1 %, kar je najnižja vrednost v zadnjem desetletju. Macao se je vse bolj zanašal na uvožene delavce in strokovnjake, da je zadostil potrebam svojega rastočega gospodarstva. Do konca leta 2011 se je število delavcev nerezidentov s 75 000 leta 2010 povečalo na 94 028, kar je predstavljalo 28 % celotne delovne sile. Za zadostitev potrebam podjetniškega sektorja je potrebna bolj dinamična in prilagodljiva ureditev uvoza delovne sile, da bi se zmanjšalo pomanjkanje nekvalificiranih delavcev in strokovnega osebja.

Stopnja inflacije se je hitro povečala z 2,8 % leta 2010 na 5,8 % leta 2011. Za izboljšanje življenjskih razmer prebivalcev je vlada PUO Macao vsem prebivalcem s stalnim prebivališčem še naprej pomagala z različnimi subvencijami in neposrednimi denarnimi izplačili. Ta ukrep je v veljavi od leta 2008.

Povečanje raznovrstnosti gospodarstva ostaja ključni izziv. Igralništvo se je še naprej hitro širilo in ostalo sektor, v katerem je zaposlovanje največje, saj je v njem zaposlenih 21 % celotne macajske delovne sile. Davek od iger na srečo je leta 2011 predstavljal 83,5 % davčnih prihodkov v primerjavi z 72 % leta 2007[4]. Nekatere izboljšave so bile uvedene v drugih neigralniških sektorjih, kot so sektor organiziranja sestankov, spodbud, kongresov in razstav, pa tudi ustvarjalne in kulturne panoge. Večino prizadevanj za povečanje raznovrstnosti gospodarstva Macaa je vodila vlada, vključno z organizacijo velikih sejmov in forumov. Prav tako so lani uspešno poslovali tudi hotelski, gostinski in maloprodajni sektor.

Regionalno povezovanje je glavna prednostna naloga za Macao. Macao še naprej krepi nadaljnje vključevanje v regiji delte Biserne reke in pridobiva nišni položaj kot most med Kitajsko in portugalsko govorečimi državami v okviru foruma za gospodarsko in trgovinsko sodelovanje. Vloga, ki jo ima Macao, je bila poudarjena v posebnem poglavju 12. petletnega načrta Kitajske. Kitajska obljublja podporo Macau, da bo postal mednarodno turistično in prostočasno središče, platforma za poslovanje in trgovino med Kitajsko ter portugalsko govorečimi državami. Kitajska prav tako podpira zmerno povečanje raznovrstnosti gospodarstva Macaa. Okvirni sporazum o sodelovanju med Guangdongom in Macaom je bil podpisan takoj po predstavitvi 12. petletnega načrta marca 2011. Namen sporazuma je okrepiti socialno-ekonomsko povezovanje Macaa in Guangdonga, olajšati diverzifikacijo macajskega gospodarstva in izboljšati izvajanje Sporazuma o tesnejšem gospodarskem partnerstvu s Kitajsko. Dodatek VIII k navedenemu sporazumu je bil podpisan 14. decembra 2011.

Hengqin (nahaja se v mestni občini Zhuhai, celinska Kitajska) je ključni razvojni projekt med Macaom, mestno občino Zhuhai in provinco Guangdong v okviru Okvirnega sporazuma o sodelovanju med Guangdongom in Macaom. Obravnava se kot zgleden predel za nov način sodelovanja med organi province in vlado PUO Macao. Zemljišče v velikosti 1 km2, ki ga je Macao najel v Hengqinu, bo uporabila macajska univerza, medtem ko se bo preostalo zemljišče v velikosti 4 km2 uporabilo za razvoj novih panog. Za slednjega so veliko zanimanje izrazila evropska podjetja. Najeto območje bo v pristojnosti Macaa, v teku pa je tudi podrobnejše načrtovanje. Vlada PUO Macao je na tem geografskem podaljšku PUO Macao izključila gradnjo večjega števila igralnic.

Macao je dosegel viden napredek pri širitvi svoje mreže sporazumov o izmenjavi podatkov za davčne namene. V letu 2011 je Macao sklenil osem sporazumov o davčnih podatkih in protokol k sporazumu o izogibanju dvojnemu obdavčevanju, ki zagotavlja izmenjavo podatkov z njegovimi trgovinskimi partnerji. Macao je že sklenil pet sporazumov o izogibanju dvojnemu obdavčevanju, tako je zdaj presegel prag 12 ustreznih davčnih sporazumov, ki jih zahteva skupina G-20 (šest z državami članicami EU). Prizadevanja Macaa za vzpostavitev sporazumov v skladu z mednarodno dogovorjenim standardom je priznal svetovni forum OECD o preglednosti in izmenjavi informacij v fazi I poročila o medsebojnem strokovnem pregledu.

V zvezi s trgovino med EU in Macaom so se dvostranski blagovni trgovinski tokovi od leta 2008 popolnoma spremenili, saj EU več izvaža v Macao kot obratno. Ta trend je posledica krčenja macajske proizvodne baze in velikega povpraševanje po uvoženih proizvodih. V prvih devetih mesecih leta 2011 se je izvoz EU v Macao povečal za 68 % na 247 milijonov EUR, medtem ko je uvoz v EU iz Macaa znašal 60 milijonov EUR[5]. EU je bila za Macao drugi največji vir uvoza za Kitajsko, saj je ta leta 2011 predstavljal 24 % njegovega celotnega uvoza[6]. V zvezi z naložbami je imelo v Macau sedež 54 podjetij s sedežem v EU[7]; več kot polovica jih je delovala na področju grosističnih in maloprodajnih storitev, preostala so bila finančne institucije, prevozna in komunikacijska podjetja ter podjetja s področja industrijske proizvodnje. Podjetniške zbornice EU v Macao prav tako postajajo vse bolj dejavne.

Sodelovanje med EU in Macaom

Med letom 2011 so se dvostranski odnosi in sodelovanje med EU in Macaom še naprej razvijali, pri tem pa so temeljili na že vzpostavljeni trdni podlagi. Okrepljeno sodelovanje med EU in Macaom, vključno s sodelovanjem na novih vsebinskih področjih v skupnem interesu, ostaja ključni cilj obeh strani. To je bilo ponovno potrjeno s konstruktivnimi razpravami na letni seji Skupnega odbora EU in Macaa, ki je potekala 29. junija 2011 v Macau.

Na seji Skupnega odbora sta obe strani pregledali najnovejše dogodke v svojih odnosih, vključno s področjem trgovine in naložb. Obe strani sta proučili obstoječe dejavnosti sodelovanja, vključno s programom pravnega sodelovanja ter programom usposabljanja za macajske tolmače, ki poteka, prav tako pa tudi različne dejavnosti v Macau v okviru Programa EU za poslovne informacije za Hongkong in Macao (v nadaljnjem besedilu: EUBIP). Strani sta se medsebojno seznanili o stanju sodelovanja na področju davčnih zadev in o svojih stališčih glede možnosti za okrepljeno sodelovanje na področju obdavčenja prihrankov.

Poleg tega je bila koristna tudi izmenjava v zvezi z drugimi vsebinskimi vprašanji skupnega interesa, vključno z izobraževanjem, kulturno izmenjavo ter zaščito okolja in pripravljenostjo, da se proučijo možnosti prihodnjega sodelovanja na teh področjih. EU je spodbujala Macao, pristopi k Sporazumu STO o vladnih naročilih. Napredek na teh novih področjih kaže na širitev dvostranskih odnosov med EU in Macaom.

Dne 29. junija je bil v okviru seje Skupnega odbora parafiran horizontalni sporazum med Macaom in Evropsko unijo o nekaterih vidikih zračnega prevoza. To je okrepilo dvostranske odnose na področju zračnega prevoza.

Obseg dejavnosti programa EUBIP v Macau, ki ga sofinancira Evropska komisija in upravlja Evropska trgovinska zbornica v Hongkongu, se je še naprej povečeval, prav tako pa so te postale tudi bolj raznolike. Program EUBIP je še naprej uspešen kanal za večje razumevanje med poslovnimi skupnostmi EU in Macaa. V letu 2011 je bila prednost namenjena dolžniški krizi v Evropi, sporazumu CEPA in trgovinskim odnosom med EU in širšo Kitajsko, prav tako pa tudi sodelovanju na dveh glavnih letnih dogodkih v Macau (MIF in MIECF). Sodelovanje EU s svojimi državami članicami in evropskimi podjetji v skupnem paviljonu EU na teh dogodkih je močno okrepilo prepoznavnost EU, zagotovilo pa je tudi dobro platformo za mrežno povezovanje za obiskovalce Macaa in celinske Kitajske ter podjetja EU, ki so tam razstavljala. Program EUBIP je za svoje dejavnosti v Macau pridobil veliko podporo podjetniških zbornic držav članic EU, ki so v njem veliko sodelovale. Toda bolj neposredno sodelovanje industrije iz Macaa v poslovnih svetih programa EUBIP za različne industrijske sektorje bi lahko prispevalo k boljšemu prepoznavanju in razumevanju posebnih težav in interesov podjetij.

EU in njene države članice so povečale prizadevanja javne diplomacije na ozemlju za dodatno okrepitev vezi z Macaom, spodbuditev stikov med ljudmi in spodbuditev izmenjave na področju izobraževanja med fakultetami in študenti, tudi s programom Erasmus Mundus. EU je še naprej podpirala katedro Jeana Monneta na Univerzi v Macau, ki je med letom organizirala veliko uspešnih konferenc Jeana Monneta. Medkulturni dialog se je še poglobil s skupno fotografsko razstavo krajev, uvrščenih na seznam svetovne kulturne dediščine Unesca.

Konec leta 2011, je EU objavila razpis za zbiranje predlogov za akademski program EU v Macau, ki se bo izvajal v obdobju 2012–2015. Glavni cilj je razvoj dejavnosti ozaveščanja za povečanje prepoznavnosti EU ter okrepitev akademskega sodelovanja z visokošolskimi ustanovami EU, med drugim s spodbujanjem večjega števila univerzitetnih profesorjev in študentov, da začnejo raziskave in študije o temah, povezanih z EU.

Leta 2011 se je nadaljevalo sodelovanje za povečanje števila usposobljenih tolmačev, ki so na voljo macajskim organom, da bi ti zadostili potrebam svoje dvojezične kitajsko-portugalske uprave. V okviru programa traja usposabljanje tolmačev v Macau in Bruslju pet mesecev.

EU bo še naprej negovala svoje odnose s PUO Macao, povečala število gospodarskih in trgovinskih povezav, okrepila sodelovanje s podjetji in civilno družbo ter spodbujala mobilnost in izmenjave s prebivalci Macaa. Različne izmenjave in dialogi med EU in Macaom se bodo leta 2012 še nadaljevali. EU zlasti pričakuje povečanje dejavnosti, povezanih s kulturnimi izmenjavami in akademskimi vprašanji.

[1] Če ni drugače navedeno, so vsi ekonomski podatki, ki se nanašajo na Macao, uradni statistični podatki, ki jih je izdala služba za popis prebivalstva in statistiko vlade Posebnega upravnega območja Macao.

[2] Vir: Urad za nadzor in usklajevanje igralništva vlade Posebnega upravnega območja Macao.

[3] Vir: Urad za zemljišča, javna dela in promet vlade Posebnega upravnega območja Macao.

[4] Vir: Urad za finančne storitve vlade Posebnega upravnega območja Macao.

[5] Vir: Eurostat, dne 12. januarja 2012.

[6] Vir: Statistični podatki o zunanjem trgovanju z blagom, Služba za statistiko in popis prebivalstva Posebnega upravnega območja Macao.

[7] Vir: Statistični podatki o neposrednih naložbah 2010, Služba za statistiko in popis prebivalstva Posebnega upravnega območja Macao.